CELEX: 32010R0892
Language: fi
Date: 2010-10-08
Title: Komission asetus (EU) N:o 892/2010, annettu 8 päivänä lokakuuta 2010 , tiettyjen tuotteiden asemasta rehun lisäaineina Euroopan parlamentin ja neuvoston asetuksen (EY) N:o 1831/2003 puitteissa  ETA:n kannalta merkityksellinen teksti

9.10.2010   
            
            
               FI
            
            
               Euroopan unionin virallinen lehti
            
            
               L 266/6
            
         KOMISSION ASETUS (EU) N:o 892/2010,
   annettu 8 päivänä lokakuuta 2010,
   tiettyjen tuotteiden asemasta rehun lisäaineina Euroopan parlamentin ja neuvoston asetuksen (EY) N:o 1831/2003 puitteissa
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 2 artiklan 3 kohdan,
   sekä katsoo seuraavaa:
   
               (1)
            
            
               Tiettyjen aineiden, mikro-organismien tai valmisteiden, joihin viitataan tuotteina, osalta on epävarmaa, ovatko ne rehun lisäaineita. Tämä epävarmuus koskee joitakin tuotteita, jotka on hyväksytty rehun lisäaineeksi ja sisällytetty rehun lisäaineita koskevaan rekisteriin sekä rehun markkinoille saattamisesta ja käytöstä, Euroopan parlamentin ja neuvoston asetuksen (EY) N:o 1831/2003 muuttamisesta sekä neuvoston direktiivin 79/373/ETY, komission direktiivin 80/511/ETY, neuvoston direktiivien 82/471/ETY, 83/228/ETY, 93/74/ETY, 93/113/EY ja 96/25/EY ja komission päätöksen 2004/217/EY kumoamisesta 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 767/2009 (2) 24 artiklassa säädettyyn rehuaineluetteloon, joitakin tuotteita, joita ei ole hyväksytty rehun lisäaineeksi eikä sisällytetty rehuaineluetteloon, sekä joitakin tuotteita, jotka on hyväksytty rehun lisäaineeksi mutta jotka voitaisiin sisällyttää rehuaineluetteloon asetuksessa (EY) N:o 767/2009 säädetyin edellytyksin.
            
         
               (2)
            
            
               Jotta vältettäisiin epäjohdonmukaisuudet tällaisten tuotteiden käsittelyssä, helpotettaisiin kansallisten toimivaltaisten valvontaviranomaisten työtä ja kevennettäisiin asianomaisten osapuolten rasitetta, tiettyjen tuotteiden osalta on tarpeen antaa asetus, jossa määritetään tuotteet, jotka eivät ole rehun lisäaineita.
            
         
               (3)
            
            
               Määrittämisessä on otettava huomioon kaikki asianomaisten tuotteiden ominaisuudet.
            
         
               (4)
            
            
               Rehun lisäaineita koskevaan rekisteriin sisällytettyjen tuotteiden ja rehuaineluettelossa mainittujen tuotteiden ominaisuuksien vertailusta voidaan saada useita kriteereitä, joiden perusteella tuote voidaan luokitella rehuaineeksi, rehun lisäaineeksi tai muuksi tuotteeksi. Tätä erottelua varten hyödyllisiä kriteereitä ovat muiden muassa tuotteen tuotanto- ja jalostusmenetelmä, standardoinnin taso, homogenointi, puhtaus, kemiallinen määritelmä sekä käyttötapa. Johdonmukaisuuden vuoksi tuotteet, joilla on samanlaiset ominaisuudet, olisi luokiteltava vastaavasti. Tuotteista, joiden osalta on ollut epäilyksiä siitä, ovatko ne rehun lisäaineita, on tehty tutkimus, jossa on otettu huomioon nämä kriteerit.
            
         
               (5)
            
            
               Tutkimuksen perusteella liitteessä esitettyjä tuotteita ei pitäisi pitää rehun lisäaineina asetuksen (EY) N:o 1831/2003 mukaisesti.
            
         
               (6)
            
            
               Rehun lisäaineeksi hyväksyttyjen tuotteiden pakkausmerkintöjen sekä näitä tuotteita sisältävien rehuaineiden ja rehuseosten pakkausmerkintöjen osalta olisi säädettävä siirtymäkaudesta, jotta rehualan toimijoilla olisi aikaa mukautua. Lisäksi tuotteet olisi poistettava rehun lisäaineita koskevasta rekisteristä.
            
         
               (7)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Liitteessä esitetyt aineet, mikro-organismit ja valmisteet, jäljempänä ‘tuotteet’, eivät ole rehun lisäaineita asetuksen (EY) N:o 1831/2003 mukaisesti.
   2 artikla
   Liitteessä olevassa 1 osassa lueteltuja tuotteita ei pidetä enää hyväksyttyinä rehun lisäaineina asetuksen (EY) N:o 1831/2003 mukaisesti.
   3 artikla
   Liitteessä olevassa 1 osassa esitettyjä tuotteita, jotka on merkitty asetuksen (EY) N:o 1831/2003 mukaisesti rehun lisäaineiksi ja esiseoksiksi, saa edelleen saattaa markkinoille 9 päivään lokakuuta 2013 asti ja pitää markkinoilla varastojen loppumiseen saakka. Sama koskee rehuaineita tai rehuseoksia, joiden pakkausmerkinnöissä viitataan näihin tuotteisiin rehun lisäaineina asetuksen (EY) N:o 767/2009 mukaisesti.
   4 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 8 päivänä lokakuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 268, 18.10.2003, s. 29.
   
      (2)  EUVL L 229, 1.9.2009, s. 1.
   
      LIITE
      
         Tuotteet, jotka eivät ole rehun lisäaineita asetuksen (EY) N:o 1831/2003 mukaisesti
      
      1   OSA
      
         Tuotteet, jotka on hyväksytty rehun lisäaineiksi
      
      
                  1.1
               
               
                  Kalsiumkarbonaatti
               
            
                  1.2
               
               
                  Natriumdivetyortofosfaatti
               
            
                  1.3
               
               
                  Dinatriumvetyortofosfaatti
               
            
                  1.4
               
               
                  Trinatriumortofosfaatti
               
            
                  1.5
               
               
                  Natriumsulfaatti
               
            
                  1.6
               
               
                  Kalsiumtetravetydiortofosfaatti
               
            
                  1.7
               
               
                  Kalsiumvetyortofosfaatti
               
            
                  1.8
               
               
                  Tetranatriumdifosfaatti
               
            
                  1.9
               
               
                  Pentanatriumtrifosfaatti
               
            
                  1.10
               
               
                  Dikalsiumdifosfaatti
               
            
                  1.11
               
               
                  Kalsiumsulfaatti, dihydraatti
               
            
                  1.12
               
               
                  Natriumkarbonaatti
               
            
                  1.13
               
               
                  Natriumvetykarbonaatti
               
            
                  1.14
               
               
                  Ravinnoksi kelpaavien rasvahappojen, joissa on vähintään neljä hiiliatomia, natrium-, kalium- ja kalsiumsuolat / -stearaatit
               
            
                  1.15
               
               
                  Rasvahappojen, joissa on vähintään neljä hiiliatomia, mono- ja diglyseridit
               
            
                  1.16
               
               
                  Seuraavilla hapoilla esteröityjen ravinnoksi kelpaavien rasvahappojen, joissa on vähintään neljä hiiliatomia, mono- ja diglyseridit: etikkahappo, maitohappo, sitruunahappo, viinihappo, mono- ja diasetyyliviinihappo
               
            
                  1.17
               
               
                  Glyseroli
               
            
                  1.18
               
               
                  Propaani-1,2-dioli
               
            
                  1.19
               
               
                  Pektiinit
               
            2   OSA
      
         Tuotteet, joita ei ole hyväksytty rehun lisäaineiksi
      
      
                  2.1
               
               
                  Kaliumkloridi
               
            
                  2.2
               
               
                  Kalsiumkloridi
               
            
                  2.3
               
               
                  Kalsiumnatriumfosfaatti
               
            
                  2.4
               
               
                  Natriummagnesiumfosfaatti
               
            
                  2.5
               
               
                  Metyylisulfonyylimetaani (MSM)
               
            
                  2.6
               
               
                  Sokerikulööri
               
            
                  2.7
               
               
                  Glukosamiini, kitosamiini (aminosokeri (monosakkaridi), joka on osa kitosaani- ja kitiini-polysakkaridien rakennetta ja jota tuotetaan esimerkiksi äyriäisten ja muiden niveljalkaisten, joilla on ulkoinen tukirakenne, hydrolyysin taikka maissin tai vehnän kaltaisten viljojen käyttämisen avulla)
               
            
                  2.8
               
               
                  Kondroitiinisulfaatti (polysakkaridi, joka koostuu peräkkäisistä aminosokerin ja D-glukuronihapon yksiköistä; kondroitiinin sulfaattiesterit ovat ruston, jänteiden ja luun tärkeimmät rakenneosat)
               
            
                  2.9
               
               
                  Hyaluronihappo (glukosamiiniglukaani (polysakkaridi), joka koostuu peräkkäisistä aminisokerin (N-asetyyli-D-glukosamiini) ja D-glukuronihapon yksiköistä; sitä esiintyy ihossa, nivelnesteessä ja napanuorassa ja tuotetaan esimerkiksi eläinten kudoksista tai bakteerikäymisellä)
               
            
                  2.10
               
               
                  Munajauhe (kuorettomia kuivattuja munia tai kuivatun albumeenin ja kuivatun munankeltuaisen sekoitus)
               
            
                  2.11
               
               
                  Laktuloosi (disakkaridi (4-O-D-galaktopyranosyyli-D-fruktoosi), joka on saatu laktoosista glukoosin isomeroinnilla fruktoosiksi; esiintyy luonnollisesti lämpökäsitellyssä maidossa ja maitotuotteissa)
               
            
                  2.12
               
               
                  Kasvisterolit (fytosterolit kuuluvat steroidialkoholien ryhmään; niitä on luonnollisesti pieninä määrinä kasveissa, ja ne esiintyvät vapaina steroleina tai esteröityneinä rasvahappojen kanssa)
               
            
                  2.13
               
               
                  Tagates-kukkajauhe (Tagetes sp -lajiin kuuluvista kuivatuista kukista jauhettu jauhe)
               
            
                  2.14
               
               
                  Paprikajauhe (Capsicum sp -lajin kuivatuista hedelmistä jauhettu jauhe)
               
            
                  2.15
               
               
                  
                     Chlorella-liuos tai -jauhe (elävän Chlorella sp:n liuos vedessä tai Chlorella sp:n kuivattu ja jauhettu jauhe)
               
            
                  2.16
               
               
                  Leväjauhe (mikrolevän, jonka solut on inaktivoitu, kuten Schizochytrium sp.:n, kuivattu ja jauhettu jauhe)
               
            
                  2.17
               
               
                  Käymistuotteet ja käymisen sivutuotteet (käytetyt rehuaineet sen jälkeen, kun käymiskelpoiset mikro-organismit ja käymisen sivutuotteet (kiinteällä alustalla tapahtuvan (SSF) tai nestekäymisen kuivatut ja jauhetut sivutuotteet) on inaktivoitu ja aktiivinen komponentti tai aktiviteetti on uutettu, mikro-organismi on inaktivoitu ja tuotteessa on jäljellä ainoastaan aktiivisen komponentin tai aktiviteetin jäämäpitoisuus)